
PAPAGAJEVA PJESMA 


Budi se novi dan 
kao u slikovnicama 
budi se iza brda nasmiješeno sunce 


bude se spavači 
izlaze iz pidžama peru zube 
zijevaju slušajući radio 


budi se Eichmann u piscu za djecu 
samozadovoljno se proteže 

trlja ruke 

gleda na sat 


budi se snajperist 

u penzioneru sa devetog sprata 
prije nego što krene na posao 
pije dvije šoljice kafe 


budi se ubica u porodičnom čovjeku 
heroj se budi u marginalcu 

general poslije bitke 

budi dezertera u vojniku 


budi se iz narkoze intelektualac 
vadi ružin trn iz prsta vadi 
mozak iz formalina 


budi se zbog čokoladnih bombona 
kurva u djevojčici 

budi se navodno pozitivac u raju 
negativac u paklu 


bude se plemenita osjećanja u ljubavnicima 
bude se ljubavnici u atomskom skloništu 


budi se Taib Arnautović 

jednog avgustovskog dana 

dva mjeseca prije nego što će biti ubijen 
izlazi da prošeta 


budi se nada naravno 

ona se uvijek budi pitajte 
vaspitače bolesnike teologe 

pitajte logoraše oni su 

najbolji poznavaoci ljudske prirode 


bude se pjesnici pisci 
osuđuju krvoproliće pišu 
nacionalne programe 


šta se još budi 

budi se 

alkoholičar iz kome 

čovjek uz budilnik 

mladi naraštaj 

priroda u proljeće 

jedan prodavač rano ujutro 
da bi mu u četiri poslijepodne 
granata odbila noge 
tv-gledalac u u fotelji 

s druge strane okeana 

kako već rekoh nada 

ponos inat požuda snaga 
potrebna za stoički gard 
sezonska veličina u vječitoj nuli 
Čovjek u čovjeku 

Kerber u tzv. običnom građaninu 
junak u kukavici i obratno 


budi se kum mog oca 
u krvavim čaršafima 
teži za kilogram gelera 


na poslijepodnevnoj sjedeljci 
budi se nakratko iz zaborava 
žena ubijena februara 1994. 

u zadahu duhanskog dima 
prevrće se po ustima poznanika 


budi se potom još jednom 
da se prevrne u grobu 


bude se kao i prije 

uplašeno dijete u mraku 
neko rasturen u braku 
kancer u tridesetogodišnjaku 
u usponu i još mnogo toga 
za što nikog nije briga 


budi se iza grudobrana Hamlet 
fubiti ili ne ubiti" 
pita se i gine 

budi se učiteljica života 
kasni na posao 

turpija nokte za katedrom 
dijeli prolazne ocjene 


budi se crv sumnje 

u zdravom organizmu 
"pogriješio si pogriješio" 
šapuće mu na uho 


budi se djevojka koja će u Kanadi 
pokušati sve da zaboravi 


budi se Emir Šaković 
traži sebe po sobi traži 
kraj ove pjesme 


podbočio je glavu rukama 
bijelo gleda 

čeka da deus ex machina 
pokuca na vrata 

JAVNA TRIBINA U LAS VEGASU 


Mesar ex cathedra 
govori o ekstrakciji 
stranog tijela 

iz organizma 

stare dame kršćanke 


Humano preseljeni 
moji zemljaci 

pjevaju sevdalinke 
pod eukaliptusima 


Mene 

mene već tri godine 

uz doboše i fanfare 

na lancu vode na nebesa 
pravo u krilo Bogu 

koji me ne zove k sebi 
jer me ne voli 


Ponekad bježim od stvarnosti 
Hoću da kažem sanjam 

dragi doktori brigadiri članovi 
vojno-ljekarske komisije 
dragi moji 

o sebi-pri sebi ljudi 

Sanjam da sam 

spakovao kofere 

i korakom od sedam milja 
krenuo na drugi kraj svijeta 
da rep svoj uhvatim 

tu na kućnom pragu 


Sanjam da sam stigao 

u Las Vegas 

Javna tribina 

ispred kockarnice 

sa neonskom reklamom 
Čovjek koji je 

preživio apokalipsu 
govori na temu 
Humanizam i kraj milenija 


"Poštovani 

vlasnici aviona 

limuzina nekretnina 
bušotina i konkubina 
dragi gosti 

prijatelji Billa Gatesa 
molim za trenutak pažnje 
Budući da ne bih htio 

da ikome solim pamet 
biću veoma kratak 

Iz vlastitoga iskustva 
koje nije ništa manje 
vrijedno od vašega 
želim da kažem sljedeće 
Najvažnija stvar 
najvažnija stvar 

na svijetu je žena 
Prijatelj je pravi 

suhog Zlata vrijedan 
Novac jeste važan 

ali u novcu sve nije 

Eto to je najvažnije 
Molim vas bez zvižduka 
i dobacivanaja 

U redu neka sam 

neka sam seljak i glupan 
dozvolite da završim 
Samo još ovo da kažem 
Najvažnije je u životu 
poštenje dobar ukus 

i naravno šala 

Eto toliko i hvala" 

MIŠJA GROZNICA 


Preživio sam iperit i hlor 

postao imun na mišomor 

privikao želudac na otpatke 
privikao pogled na rešetke privikao 
mozak na eksperiment 


Moguće je priviknuti se 
moguće oguglati 


Teorije koje kažu suprotno 
ne vrijede koliko 
moj jutarnji obrok 


Mišje srce nije tako slabo 

moguće je u njeg sabiti 

desetke žestokih osjećanja 

a da ne pukne 

Molim da se ova činjenica 

uzme u obzir 

Od kapitalnog je značaja za mišologiju 


Ni sam ne znam kako ali 
preživio sam 


Nisam ja nikakav ibermiš 
Jednostavno imam 

malo više sreće malo 

više strahova od drugih miševa 

Strah me je recimo fosgena 
Strašan otrov 

Kažu da ubija polako 

Lomi principe 

otuđuje od biti 

Poslije njega je teško 

sebi u oči pogledati 


Nadam se da će me zaobići 
takva sudbina 
Ostaje samo da čekam 


Miran sam 
Ne trčim panično po kavezu 
ne cvilim 


Navečer proturim njušku kroz rešetke 
i maštam 


Miran sam 
Hipertrofija mozga omogućila mi je 
da spoznam mnoge stvari 


Sarajevo, 1994. 

NEBODERI I ZVIJEZDE NAD GRADOM 


Sjedimo na balkonu pijemo 
takmičarski pijemo ruski 
Horizont gori u stotinu boja 
Georg Trakl je bio slikar 


Odavde sa trećeg sprata 
brojimo vatre u daljini brojimo 
sekunde do kraja stoljeća 
"Da smotamo travu Sakoviću 
Hvala neću 

Vjera mi zabranjuje 

Slušaj šta mi na um pade 
Slučajno mi na um pade 

Da je Hitler zauzeo Moskvu 
uništio bi je 

do posljednje flaše votke 

Sta se smiješ 

I Lenjingrad bi uništio 

Do zadnje Moskve 


Vidi sad jarane 

-nastavljam tiradu- 

ovaj neboder preko puta 

Petnaest spratova puta 

četiri stana na svakom spratu 
jeste šezdeset stanova 

puta u prosjeku tri stanara 

jeste sto i osamdeset 

mučenika čitav bataljon 

kula babilonska zavičajnog slenga 

Jesam matematičar" 


Zvižduk potom prasak 

Nije granata nego himen 
predsjednice kućnog savjeta" 
€E da jednom prestanu Gorčine 
Dobro ti je to s himenom 

Ne naginji se preko te ograde 
Jesi me čuo čovječe 

Prenisko je da se ubiješ 
Ostaćeš - ne daj Bože - živ 
Sjedi jesi čuo" 


I on sjeda 

Nazdravljamo i ispijamo 

za glinene golubove u nama 

Skupa buljimo u noć 

Armirani beton 

propinje se u nebo 

a gore visoko iznad gore visoko gore 
zvijezde 


sijaju iznad neba 

